2022. május 10.

**SAJTÓKÖZLEMÉNY**

**A fény napja – Színes programok az ELI ALPS Lézeres Kutatóintézetben**

**A fény nemzetközi napja alkalmából 2022. május 13-án (pénteken) az ELI ALPS Lézeres Kutatóintézet ismét kitárja kapuit a nagyközönség előtt. Hasonlóan a Kutatók éjszakájához, ez alkalommal is különleges, minden korosztály számára vonzó programkínálattal készülnek a szervezők. Kapunyitás 15 órakor!**

A fény központi szerepet játszik az életünkben. A legalapvetőbb szinten, a fotoszintézisen keresztül a fény maga az élet eredete, nélküle létezni sem tudnánk. A 2015-ben világszerte nagy sikerrel ünnepelt fény nemzetközi évét követően, az UNESCO Általános Konferenciáján született döntés értelmében 2018-tól ünneplik világszerte a fény nemzetközi napját. Idén az ELI ALPS a Szegedi Tudományegyetem Fizikai Intézetével közös szervezésben hívja egy izgalmas délutánra az érdeklődőket.

Vett már részt fotonvadászaton? Próbálta már a lézersakkot? Kíváncsi az ELI ALPS lézeres berendezéseire és a tisztatéri öltözék helyes viselésére? Szívesen „kóstolná” meg a polárfagyit? Szeretne részt venni egy VR-szemüveges virtuális laborlátogatáson? Kémlelte már az eget naptávcsővel? Van otthon esetleg „fényes pólója”, azaz bármilyen fénnyel vagy más elektromágneses sugárzással kapcsolatos ábrájú, feliratú pólója? Akkor május 13-án az ELI-ben a helye!

Teljes programkínálat: <https://www.eli-alps.hu/hu/Hirek/view/86>

*A rendezvény díjmentes, bizonyos programok látogatása előzetes regisztrációhoz kötött.*

Időpont: 2022. május 13. (péntek), 15:00-19:00 óráig

Helyszín: ELI ALPS Lézeres Kutatóközpont, Szeged, Wolfgang Sandner u. 3.

Friss hírek a Facebookon: [www.facebook.com/EliAlpsLezerkozpontSzeged](http://www.facebook.com/EliAlpsLezerkozpontSzeged)

További információ, interjú:

Marton Katalin

HR és kommunikációs osztályvezető

E-mail: katalin.marton@eli-alps.hu

Tel.: +36 70 932-2477